Läti andis lahkelt inimestele paavst Franciscuse tuleku puhul vaba päeva. Inimesed tundsid sellest nii suurt rõõmu, et ei pistnud ninagi toast välja ja Riia tänavatel valitses kõrge külalise tulles kummituslik tühjus.
Paavst Franciscust saadab reisil Balti riikides ligi 70 ajakirjanikust koosnev meediagrupp, kes ei suutnud oma üllatust varajata, kui selgus, et paavsti tervitavad lennujaamas president Raimonds Vējonis, auvahtkond, pressifotograafid ja lennujaama töötajad.
Pidulikum vastuvõtt oli planeeritud presidendilossi ette, kus ootasid puhkpillid ja hõre rida tervitajaid turvaaia taga. Ent nendeni jõudmiseks sõideti esmalt läbi viirastuslikult tühja Riia.